Dauðsföll af völdum COVID-19 eru komin yfir tvö hundruð þúsund á Indlandi. 360 þúsund smit voru greind þar síðastliðinn sólarhring.
COVID-19 farsóttin hefur dregið yfir tvö hundruð þúsund manns til dauða á Indlandi. Á fjórða hundrað þúsund smit voru greind þar síðasta sólarhring. Skortur er á bóluefni við veirunni víða um landið.
Heilbrigðisráðuneytið í Nýju-Delhi greindi frá því í dag að tilkynnt hefði verið um 3.293 dauðsföll í gær af völdum COVID-19. Fjöldi látinna er þar með kominn yfir 201 þúsund frá því að farsóttin braust út, samkvæmt opinberum tölum. Fullyrt er að fjöldinn sé mun meiri. Smit í landinu voru að minnsta kosti 360 þúsund í gær. Þau hafa hvergi verið fleiri á einum sólarhring frá því að kórónuveirunnar varð fyrst vart í árslok 2019. Indverskt afbrigði hennar hefur greinst um allt land frá því að það kom fyrst fram í dagsljósið í október. Ástandið hefur sligað heilbrigðiskerfi þessa fjölmennasta lýðræðisríkis heimsins. Skortur er á sjúkrarúmum og öndunarvélum, súrefnisbirgðir eru víða á þrotum og einnig bóluefni við veirunni svo nokkuð sé nefnt. Að minnsta kosti 600 milljónir Indverja á fullorðinsaldri eiga enn eftir að fá fyrri skammtinn. Aðstoð berst víða að þessa dagana. Bandaríkjamenn, Bretar, Ástralar, Frakkar, Þjóðverjar, Írar og fleiri þjóðir hafa sent lækningatæki og ýmsar vörur til Indlands. Norðmenn bættust í hópinn í dag með því að styrkja hjálparstarfið með 20 milljónum norskra króna, sem jafngildir 300 milljónum íslenskra króna.
Dauðsföll af völdum COVID-19 eru komin yfir tvö hundruð þúsund á Indlandi. 360 þúsund smit voru greind þar síðastliðinn sólarhring. 